Genesi 33 | Beibele Inthaneteng | Phetolelo ya Lefase le Lefsa
33 Ya re ka morago ge Jakobo a emiša mahlo a lebelela, a bona Esau a etla le banna ba makgolonne.+ Ka gona a aroganya bana a ba nea Lea, Ragele le bahlanka ba gagwe ba babedi ba basadi,+
2 gomme a bea bahlanka ba gagwe le bana ba bona ka pele,+ a bea Lea le bana ba gagwe ka morago ga bona+ gomme Ragele le Josefa a ba bea ka moragorago ga bona.+
3 Yena a feta a ba eta pele gomme a inamela fase gašupa go fihlela a le kgauswi le ngwanabo.+
4 Esau a kitima go yo mo gahlanetša,+ a mo gokarela+ a ba a mo atla; eitše ge ba gokarelana ba phula sello.
5 Ke moka a emiša mahlo a bona basadi bale le bana, a re: “Ke bomang ba o nago le bona?” Yena a araba a re: “Ke bana bao Modimo a šegofaditšego nna mohlanka wa gago ka bona.”+
6 Ge a re’alo bahlanka bale ba batamela le bana ba bona, gomme ba inama;
7 Lea le yena a batamela le bana ba gagwe gomme ba inama, ka morago ga moo Josefa a batamela a na le Ragele gomme le bona ba inama.+
8 Bjale a re go yena: “O re’ng o rometše basepedi ba bao ke gahlanego le bona?”+ Ge a re’alo Jakobo a re: “E le gore ke hwetše kgaugelo mahlong a gago, wena mong wa ka.”+
9 Ke moka Esau a re: “Ke na le tše dintšintši ngwanešo.+ Seo e lego sa gago a se tšwele pele e le sa gago.”
10 Eupša Jakobo a re: “Aowa hle. Ge e ba ke hweditše kgaugelo mahlong a gago,+ gona tšea mpho ye ke e swerego gobane ke ka baka la yona ge ke bone sefahlego sa gago bjalo ka ge eka ke bone sa Modimo, gobane wena o nkamogetše ka lethabo.+
11 Hle tšea mpho yeo o bego o e tlišeditšwe yeo e bontšhago gore ke go nyakela tše botse,+ ka gobane Modimo o nkgaugetše le ka gobane ke na le selo se sengwe le se sengwe.”+ A mo phegelela go fihlela a e tšea.+
12 Ka morago Esau a re: “A re tloge re sepele, gomme ke tla go eta pele.”
13 Eupša Jakobo a re: “Mong wa ka o a lemoga gore bana ba e sa le ba banyenyane le gore ke na le dinku le dikgomo tše di amušago,+ bjale ge ba ka di gapa ka lebelo ka letšatši letee, gona mohlape ka moka o tla hwa.+
14 Hle anke wena mong wa ka o ete nna mohlanka wa gago pele, eupša e re nna ke tšwele pele ka leeto ka go iketla go ya kamoo diruiwa tše di lego mo pele ga ka di sepelago ka gona+ le go ya kamoo bana ba ba ka kgonago go sepela ka gona+ go ba go fihlela ke hwetša wena mong wa ka kua Seire.”+
15 Ke moka Esau a re: “Hle anke ke go tlogelele ba bangwe ba batho bao ke nago le bona.” Jakobo a re: “O direla’ng seo? Anke feela ke hwetše kgaugelo mahlong a mong wa ka.”+
16 Ka gona letšatšing leo Esau a wela tsela a boela Seire.
17 Jakobo yena a tloga a ya Sukothe,*+ gomme a ikagela ntlo a ba a direla mehlape ya gagwe mešaša.+ Ke ka baka leo a ilego a reela lefelo leo leina la Sukothe.
18 Ka morago Jakobo a fihla a šireletšegile motseng wa Shikeme,+ e lego motse wo o lego nageng ya Kanana.+ O be a etla a etšwa Padana-arama;+ a hloma mošaša wa gagwe gona moo pele ga motse woo.
19 A hloma tente ya gagwe lefelong leo a le hweditšego nageng yeo, leo a le rekilego go barwa ba Hamoro tatago Shikeme ka ditsekana tše lekgolo tša tšhelete.+
20 Ka morago ga moo a aga aletare gomme a e bitša ka gore, Modimo ke Modimo wa Isiraele.+
^ Leina le le ra gore, “Mešaša; Maobo.”
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D1%26Chapter%3D33%26wtlocale%3DSE%26srcid=share⊂ject=Bala Beibele Inthaneteng